**Mateu Morral i Roca**, nado en Sabadell o 27 de novembro de 1879 e finado en Torrejón de Ardoz o 2 de xuño de 1906, foi un anarquista catalán. É coñecido como responsable do atentado contra Afonso XIII e a raíña Vitoria Uxía de Battenberg o día da súa voda, o 31 de maio de 1906.

Traxectoria
-----------

Fillo do empresario téxtil (fiadura) Martín Morral de Sabadell que militaba en Unión Republicana mentres que a súa nai Ángela Roca, era unha católica integrista, moi influída polas ideas do crego, tamén sabadellense, Félix Sardá i Salvany.​ Falaba varios idiomas. Nunha viaxe por Alemaña coñeceu e adoptou o anarquismo como ideoloxía. De volta en España decidiu abandonar o negocio familiar, e comezou a traballar con Francesc Ferrer i Guàrdia como bibliotecario. Nese período escribe algúns textos breves, como *"Pensamientos Revolucionarios de Nicolás Estévanez"*, publicado cun prólogo de Federico Urales.

### Atentado

En 1906 viaxou a Madrid a preparar o atentado contra o rei, consistente nunha bomba de fabricación caseira das denominadas *de inversión*, tamén coñecidas como bomba Orsini. O propio Mateo Morral escribira unha "descrición minuciosa de como había de fabricarse o explosivo" nun libro titulado *Pensamiento revolucionario*. A bomba, segundo Pío Baroja, fóralle entregada dez días antes, prodecente de Francia e envolta nunha bandeira francesa, polo seu ideólogo favorito, o militar e exministro da Guerra durante a Primeira República, Nicolás Estévanez. A bomba estaba oculta nun ramo de flores que guindou desde o balcón da pensión na que se hospedaba contra a comitiva ó paso desta.

A pensión estaba localizada no terceiro piso do número 84 da rúa Maior. O ramo coa bomba foi dirixido cara a carroza real, pero tropezou na súa caída co tendido do tranvía, desviándose cara a multitude que estaba observando a comitiva. Os reis saíron ilesos, pero case trinta persoas morreron. Morral conseguiu escapar de Madrid (ó parecer coa axuda do xornalista José Nakens), pero o 2 de xuño foi recoñecido por varias persoas nun terreo próximo a Torrejón de Ardoz, onde se detivo para comer. Estas persoas avisaron a un garda xurado particular de campo, Fructuoso Vega, que tras algunhas pescudas conminouno a seguilo. Entregouse pacificamente, pero cando era conducido polo garda ó cuarteliño de Torrejón de Ardoz matouno dun tiro, suicidándose a continuación.

Tanto o seu corpo como o do garda foron mostrados na Casa do Concello da vila ata que foron levados a Madrid ás poucas horas.

No posterior xuízo José Nakens, Francesc Ferrer i Guàrdia e outros anarquistas foron condenados por conspiración. Un ano despois foron indultados.

Notas
-----

1. ↑  Masjuan (2009), p. 26
2. ↑  Berenguer, Arnau. "Morral Roca, Mateu". *historiadesabadell.com* (en catalán). Consultado o 10-4-2020.
3. ↑  Pérez Abellán, Francisco (1-4-2015). "Mateo Morral y su trama intentaron matar al Rey en París un año antes". *abc.es* (en castelán). Consultado o 10-4-2020.

Véxase tamén
------------

### Bibliografía

* Masjuan, Eduard (2009). *Un héroe trágico del anarquismo español. Mateo Morral, 1879-1906*. Colección: Antrazyt (en castelán). Barcelona: Icaria. ISBN 978-8498881288.
* Nakens, José (2010). Grimaldos, Alfredo, ed. *Puntos Negros y otros artículos* (en castelán). Madrid: La Linterna Sorda Ediciones. ISBN 978-8493656287.

### Ligazóns externas

* Páxina sobre Mateu Morral na web do Museo de Antropoloxía Médico-Forense Paleopatoloxía e Criminalística Arquivado 08 de marzo de 2006 en Wayback Machine. *(en castelán)*.
* Mateu Morral Roca no Ateneo Libertario Virtual *(en castelán)*.

|  |  |
| --- | --- |
| Control de autoridades | 
* Wd: Q3047716
* WorldCat
* VIAF: 54031372
* BAV: ADV11013558
* BNE: XX1168566
* BNF: 12960701h
* CANTIC: a10689783
* DBE: mateo-morral-y-roca
* FAST: 342871
* GEC: 0044493
* GND: 101621569X
* ISNI: 0000 0001 0654 3565
* LCCN: nr94024478
* OL: OL1733977A
* SUDOC: 145291456

 |